Францішак адзначыў, што Давід – бацька Саламона быў вялікім грэшнікам, і тым не менш мы лічым яго святым, а Саламон, вялікі і мудры кіраўнік, быў адпрэчаны Панам, таму што яго сэрца было сапсутым, згубіла глыбокую сувязь з Богам. Гэта можа здацца дзіўным, таму што Саламон быў чалавекам ураўнаважаным, і мы не ведаем пра яго грахі, а пра грахі Давіда вядома шмат. Папа падкрэсліў, што Давід змог прызнаць свой грэх і папрасіў у Бога прабачэння. У сваю чаргу, Саламон, якім захапляўся свет, згубіў свядомасць уласнай грэшнасці, і яго сэрца ў выніку аслабла. Гэта аслабленне з’яўляецца павольным працэсам, які паглынуў Саламона, захопленага сваёй славай і папулярнасцю.